钦定古今图书集成/明伦汇编/人事典/第079卷 > 《九愍》陆云
## 钦定古今图书集成/明伦汇编/人事典/第079卷 > 《九愍》陆云

昔屈原放逐而《离骚》之词兴。自今及古，文雅之士，莫
不以其情而玩其词而表意焉。遂厕作者之末，而述
《九愍》。

“裔皇圣之丰祜，膺万乘之多福，真龙晖以底载，启元
辰而诞育，考度中以锡命，端嘉令而自肃。兰情馥以
芬香，琼怀皎其如玉。希千载以遥想，昶远思而自怡。
范方地而式矩，仪穹天而承规，结丹款于璇玑，协朱
诚于四时。咨中心之信修，佩日月以为旗。悲年岁之
晚暮，殉修名而竞心。仰勋华之耿晖，咏三辟之遐音。
握遗芳而自玩，挹浩露于兰林，阴云纷以兴霭，飚风
起而回波，党朋淫以恶美，疾倾宫之扬娥。树椒兰于
瑶圃，掩夜光于琼华，遘贞心以谁忒，毁玉质而蒙瑕，
甘莠言而弃予，忽遐放其若遗，瞻前轨而我先，顾后
乘而驾迟，遵荒涂而伏轼，抚鸣銮而称悲，感瞻乌之
有集，嗟离雁之焉归。静沉思以自瘁”，愿凌云而高飞。

修身

“逢天怒而离纷，遘时咎于惟尘。端周诚以恪居，祗后
命而自寅。悲谗口之罔极，隔离情于参辰。岂三锡之
又晞，乃裔予于遐宾。运羽櫂以涉江，浮鄂渚而驾言。
背夏首以窘逝兮，溯行川而永叹。结风回而薄水兮，
源波萦而重澜。情怀眷以叠结，舟淹流而中盘。昶愁
心以自迈，肃榜人而曾讴。”诏河冯以清川，命湘娥而
“安流。济南诏以伫望，野萧条而振畴。兽悲号以命侣，
鸟狂顾而鸣仇。悲我行之悠悠，怨同怀之莫求。发辰
阳而往彼，缘湘沅而来假。亦芳树于县车，秣梁苗于
樊马。山嵩高以藏景，云掩霭而荒野。鸟拊翼于甍巅，
水回波于宇下。指明星以脉路，景即阴而无旅。随长
川以问津，响修声而和予。听归音以”自闻，践无迹以
穷处。虽遘愍之既多，亦颠沛其何悔。仰众芳之遗情，
希绝风之延伫。《乱》曰：“有鸟翻飞，集江湘兮。彼美一人，
莫予将兮。念兹涉江，怀故乡兮。生日何短，戚日长兮。
顾我愁景，惟永伤兮。”

涉江

〈原本阙六字〉　“积沉毒于苦心。魂凭虚以飘荡，形息
景于重阴。虎鸣飙以拂谷，螭回云而结林。操土音以
怀郢，涕频代而盈襟。辞终古之旧墟，托兹邦而遥集。
望龙门而屡顾，攀惟桑而抵泣。悲愁心之难状，振枯
形而独立。抚雕容之日颓，怊炯思而弗及。闻先黎之
达教，固积善于遗庆。晞明休而受言，想介福之保定。
靡心贞以祗服”，溯大顺而委命。君在初之嘉惠，每成
言而永日。怨《谷风》之攸叹，弥九龄而未彻。愿自献于
承间，悲党人之造膝。舒幽情其曷诉，卷永怀而淹恤。
嗟哲士之足叹，伤邦家之殄瘁。痛灵修之匪怀，颓九
成于一篑。忘大宝之勿假，轻挈瓶之守器。仰剪翮于
凌霄，俯归飞于矰罻。毁方城于秦川，投江汉于泥渭。
悲彼黍之在郢，悼宗楚之莫饩。抚伤心以哀告，将斯
情之孰慰。

悲郢

“登高山以遐望，念悠处之淹流。岂大川之难济，悲利
涉之莫由。申修诚以砥节，反内鉴而自求。考余心其
焉可，往稽度于神谋。访斯言以卜居，想贞龟以告猷。
将矫翼而涂险，思振清而世浊。羌释䇲而评子，谅不
疑其何卜。朝弹冠以晞发，夕振裳而濯足。有怀沙以
赴渊，无抱素而蒙辱。愁缠绵以宅心，长叹息而饮泪。
步江潭以彷徉，频行吟而含悴。遇渔父之戾止，兴谠
言而来憩。虽怀芳而握瑜，惧轻尘之我秽。顾虚景而
端形，矧同波于俱醉。迨伊人之逍遥，聊仰叶于林侧。
怀达心以远寤，怡衰颜而表色。仰班荆之遗情，想嘉
讯而良食。若有言而未吐，忽弃予而凌波。挥龙榜以
鼓汰，遗芬响而清歌。俟沧浪之濯缨”，悲余寿之几何。
愧褊心之叹渝，恨尔谒之莫和。捐江鱼之言志，营元
寝于汨罗。苟怀忠而死节，岂有生之足嘉。

行吟

“悲怨思之多感，情惆怅而远慕，世元黄而既渝，心居
贞而抱素。冀斯气之一清，要佳人于天路。考年载以
迟之，悲岁律之已暮，揽丰草于朝日，思先晞于湛露，
规法圆而天象，矩则方于地形，祇信顺以自范，邀式
谷于神听，悲登魂之无抗，讯贞梦而通灵，悔抱道而
怀顾，悲《实蕃》之已盈，顿椒丘而息驾，振初服而翱翔，
结琼蕤之芳襟，袭凌华之藻裳。怀瑶林之珍秀，握兰
野之芳香。命巫咸以启期，访百神而考祥。靖永言以
听命，钦灵谇而肃迈。振华冕之玉藻，树象轩之高盖。
鸾假翼以鸣和，霓挥景而萦斾。芳尘穆以烟煴，彤云
起而深蔼。游八极以大观，解飞辔以长想。将结轨而
世狭，愿援楫而川广。虽我服之方壮，思振策其安往。
舒远怀以弭节，褰世罗于天网。”《乱》曰：“猗猗芳草，植山
阿兮。朝日来照，发丰华兮。秋风萧瑟，凝霜加兮。倾叶怀春，犹俟河兮。”

纡思

“遍周流而无过，悲穷思之永久，听幽荒而罔诏，眷寥
廓而无友。沉流液于绳枢，逝回飙于瓮牖。呼寂寞而
靡应，揽虚无其何有。神悠悠而永念，忧绸缪而盈室。
哀恻心而响起，时弃予而景逸。招逝运其难征，仪遗
范而无律。虽芳林之将焚，岂兰响之可谧。晞馥风于
旷野，思同芬而靡质。命险太其靡常，道离隆而匪易。
纡幽情而思古，援在昔而立辟，俟重华以同游，悲瑶
圃之难适，舟登陆其焉济，轮涉渊而无迹，悲荒涂之
既舛，临遵渚而投策，欲随波以周流，恨匪石之难颓，
将从风而卷舒，悲直矢之辞怀，贞朗志而玉折，厉劲
心而兰摧，喟我怀以寤叹，阐前鉴而自融，忠与邪其
莫可，岂余命之所穷，俯投迹而世洿”，仰晞志而道隆。
耻蒙垢于同尘，思振袂于别风。明爽心以毕志，考吾
道以自终。

考志

“天机偏其挺盖，玉衡运而回襄。景弥修而日短，时愈
促而夜长。和音变而改律，乘风革而为商。感秋林之
夙暮，悲芳草之中霜。存倏忽而风迈，逝挥霍而云散。
方轻焱而炯迟，比收电而景宴。将愉乐以夙兴，迢良
日于昧旦。痛予生之不辰，逢此世之多难。将蔼蔼而
未飏，世浑浑其难澄。风颓山以离谷，波平渊而为陵。”
道旷世而朴散，化固滞而物凝，恨𬨎德以莫举，悲民
鲜之孰胜。景照明以妙见，音振响而摅闻。金淬坚以
示断，𦬊靡质而效芬，罄贞规以殉节，反蒙谪于朋群。
咨小心以惴惴，悲江草之芸芸。乱曰：浮云晻霭，天明
息兮。矰罗重设，凤矫翼兮。梧桐逝矣，树榛棘兮。思我
芳林，喟叹息兮。

感逝

“哀时命之险薄，怀斯类以结忧。手拊膺而永叹，形顾
景而长愁。生遗年而有尽，居静言其何须？将轻举以
远览，眇天路而高游。结垂云之翠虬，驾琬琰之玉舆。
挥采旄以烟指，靡华旌而电舒。命日月以清天，吾将
游乎九阂。命屏翳以夕降，式飞廉以朝兴。涂蒙雨而
后清，景贞晖而先登。陪湘妃于雕辂，列汉女以后乘。
琼蛾起而清啸，神风穆其来应。𬴂凭云而响骇，骖嘘
天而景凌。望紫微以振策，蹑太阶而遂升。飞芝盖之
翼翼，回云车之辚辚。朝总辔于扶桑，夕饮马于天津。
伐河鼓以解征，迄昆仑而凯振。轨凌虚而遗迹，尘蒙
飙而绝轮。岂远游之无乐，怀故都而伤情。靡龙首以
还顾，转瑶衡而回萦。溯凯风以流盼”，悲旧邦之秽倾。
眷南云以兴悲，蒙东雨而涕零。凌百川而绝蹈，仰濯
发于峥嵘。岂沈瘁之足弭，将蝉蜕于长生。

征

“痛世路之隘狭，咏遂古而长悲。镜端形于三接，照直
影于太征，祇中怀以眷暮，岂鉴昧而忘归。悼天朝之
遂晦，构贝锦于繁文，侈南箕以鼓物，蔼青阳而播芬。
迹同尘而壤绝，景和光而天分。俯陨息于萦波，仰颓
叹而崩云，折若华以翳日，时靡靡而难停。餐秋菊以
却老，年冉冉其既盈，欲假翼以天飞，怨曾飙之我经，
思戢鳞以遁沼，悲沈网之在渊。有河清而志得，挫千
载之长年。挤哀响于颓风，寓悲音于绝弦。嗟有生之
必死，固逸我以自休。彼达人之遗物，甘褰裳而赴流。
矧余情之沈毒，资有生以速忧。悼居世其何戚？固形
存其为尤。想百年之促期，悲乐少而难多。修与短其
足𠫤，曷久沉于汨罗。”投澜漪而负石，“涉清湘以怀沙，
临恒流而自坠，蒙濬壑之隆波，接申胥于南江。”〈阙三
字〉于。〈阙二字〉鼓层云以携手，仰接景而登遐。